Vista la comunicació de vaga presentada pel sindicat CCOO a l'empresa Renfe Viajeros, SA (amb registre d'entrada de 3 de desembre de 2018) que està prevista per al dia 14 de desembre de 2018, de 0.00 a 23.00 hores, i que afecta tots els treballadors del col·lectiu de intervenció en ruta (Interventors AVE/Euromed Supervisors de Serveis a Bord, Operadors Comercials Especialitzats N1 i Operadors Comercials N1) de l'empresa;
Vist que el servei de transport de viatgers per ferrocarril que presta l'empresa Renfe Viajeros, SA s'ha de considerar un servei essencial per a la comunitat, ja que la seva interrupció afectaria béns i drets protegits constitucionalment, com és el dret al trasllat i a la lliure circulació, segons indica l'article 19 de la Constitució;
Vist que el servei de rodalies i regional que ofereix l'empresa Renfe Viajeros, SA atén un gran nombre d'usuaris que ha anat creixent de forma constant a les poblacions del Barcelonès i les comarques circumdants i també a l'àrea interior de Barcelona, a Girona i Tarragona i les seves àrees d'influència respectives i, en el cas del servei regional, a la resta de Catalunya; i vist que, malgrat que en alguns casos hi ha mitjans de transport alternatius, la gran quantitat de desplaçaments obliga a mantenir en funcionament aquests serveis;
Vist que, entre altres funcions, els Operadors Comercials Especialitzats N1 i els Operadors Comercials N1 realitzen en determinades línies la tasca de comunicar la finalització de les "operacions de tren" quan el maquinista no té visibilitat directa ni mitjans auxiliars i que sense la seva intervenció els trens no podrien funcionar, per motius de seguretat;
Vist que la tasca de comunicació de la finalització de les "operacions de tren" només és necessària en determinades estacions de les línies de rodalies i del servei regional de Catalunya, i que són les línies R3, R4, R11, R12, R13, R14, R16 i RG1;
Vist que l'autoritat governativa ha de dictar les mesures necessàries per mantenir els serveis essencials, tenint en compte que aquesta restricció ha de ser justificada i proporcional a l'exercici legítim del dret de vaga que reconeix l'article 28.2 de la Constitució;
Vist que és valora imprescindible garantir el funcionament del servei de transport dels trens de les línies R3, R4, R11, R12, R13, R14, R16 i RG1 que tenen parada en estacions on el maquinista no té visibilitat directa ni mitjans auxiliars, durant els períodes considerats com a hores punta, que en el cas del servei de rodalies i regional operat per Renfe Viajeros SA abasta des de les 6.00 a les 9.30 hores i des de les 17.00 a les 20.30 hores, es fixa com a serveis mínims dos terços del servei habitual, i durant la resta del dia, o sigui, durant les anomenades hores vall, atesa la menor incidència per a la ciutadania, es fixa com a serveis mínims un terç del servei habitual;
Vist que en tot cas es mantindrà el servei indispensable per donar la infraestructura imprescindible per al funcionament dels serveis mínims assenyalats;
Vist que s'ha demanat informe a la Direcció General de Transports i Mobilitat del Departament de Territori i Sostenibilitat;
Vist que les parts han lliurat les seves propostes de serveis mínims, tal com consta a l'expedient;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya, i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga anunciada pel sindicat CCOO a l'empresa Renfe Viajeros, SA que està prevista per al dia 14 de desembre de 2018, de 0.00 a 23.00 hores, i que afecta tots els treballadors del col·lectiu de intervenció en ruta (Interventors AVE/Euromed Supervisors de Serveis a Bord, Operadors Comercials Especialitzats N1 i Operadors Comercials N1) de l'empresa, s'entén condicionada al manteniment dels serveis mínims següents:
El personal operador comercial especialitzat N1 haurà de comunicar la finalització de les "operacions de tren" per garantir el servei de rodalies de les línies R3, R4, R11, R12, R13, R14, R16 i RG1:
a) Servei de transport en les hores punta, de 6.00 a 9.30 hores del mati i de 17.00 a 20.30 hores de la tarda: dos terços del servei habitual
b) Resta del dia: Un terç dels serveis habituals.
Barcelona, 12 de desembre de 2018